Országos csónakos pergető
VERSENYSZABÁLYZAT

(érvényes 2012. január 25-étől)


I. RENDEZÉS, SZERVEZÉS, RÉSZTVEVŐK


1. A nemzeti (országos) horgász bajnokságokat a Magyar Országos Horgász Szövetség (a továbbiakban: MOHOSZ) megbízásából a MOHOSZ Országos Verseny-horgász Bizottsága (a továbbiakban: OVHB) írja ki, s a MOHOSZ illetve tagszervezetei vagy az azokhoz tartozó horgász egyesületek rendezik meg. A MOHOSZ a Nemzeti Sportszövetség tagja, az országos illetve magyar bajnokság elnevezést csak az általa szervezett versenyek viselhetik.
A rendező szervezet hivatalosan felelős az adott versenyért, a versenykiírás maradéktalan betartásáért, s köteles egy előzetes programot 2 hónappal a bajnokság előtt az OVHB rendelkezésére bocsátani. A versenykiírástól eltérni csak nyomós indokkal (időjárás, vízállás) lehet.


2. Az országos bajnokságokon csak és kizárólag azok a versenyzők vehetnek részt, akik a törvényben előírt módon horgászengedéllyel és egyesületének a MOHOSZ valamely tagszervezetéhez való tartozását kifejező szövetségi bélyeggel, valamint érvényes versenyzői igazolvánnyal rendelkeznek. Valamennyi országos bajnokságon csakis a MOHOSZ tagszövetségeihez tartozó egyesületek tagjai vehetnek részt.
A világ- és Európa-bajnokságokon való indulás feltételeit a Nemzetközi Sporthorgász Szövetség (CIPS) és nemzetközi szövetségeinek (FIPS) szabályzatai illetve a jelen szabályzat határozzák meg.


3. A csónakos pergető bajnokságokat a jelen szabályzat szerint kell megrendezni.


4. A csónakos pergető bajnokságok lebonyolításának rendje:


4.1. A csónakos országos pergető bajnokság nyílt, egyéni nevezéses verseny. A versenyre párosával lehet nevezni, egy duó két versenyzőből áll, a jelen szabályzat szerint „egyéni” alatt a „duó”-t kell érteni. A duó összetételében sem nembeli, sem korbeli korlátozás nincs.

4.2. Az országos bajnokság 5 fordulóban kerül lebonyolításra, minden fordulón kötelező résztvenni.  A győztes duó elnyeri a magyar országos bajnoki címet.

A öt fordulóból lehetősség szerint, kettőt június 15-ig, hármat pedig november 20-ig  kell lebonyolítani, úgy, hogy a júliusi és augusztusi hónapban nem kerül verseny megrendezésre. Valamint, ha a vízterületek adottságai engedik, akkor törekedni kell a két forduló egyazon hétvégén történő megrendezésére.  A  szombati és vasárnapi dupla versenyeket azonos, vagy egymáshoz nagyon közeli, vízterületen kell megrendezni. A pályán a versenyt megelőző napon, edzési lehetőséget kell biztosítani.


4.3. Az öt  forduló alatt egy alkalommal bármelyik versenyző egymaga indulhat (vis major), amennyiben vállalja a hatályos versenyszabályzat egyéb pontjainak maradéktalan betartását.


4.4. A válogatott keret:
A válogatott keretet a bajnokság első öt helyen végzett csapata adja. A biztosan induló keret az első két helyezett. A további helyezettek csak az előttük álló írásbeli lemondása esetén lépnek előre.

A válogatott csapat cserélhet párt, de az egyik csapattagnak indulnia kell, és a másik csapattagnak /aki nem indul/ írásban nyilatkoznia kell erről. További előírás, hogy a helyettesítő csapattárs a  válogatott keret tagja legyen.

Amennyiben a kerettagságról valamely duó lemond, a válogatott keret tagjai közül a rangsorban következő csapat lép a helyére. 

5. A versenyzőnek a MOHOSZ tagszervezeteihez tartozó valamely horgász egyesület tagjainak kell lenni. Érvényes Tagsági lap nélkül az országos bajnokságon nem lehet indulni.
A duó tagja lehet külföldi versenyző is, amennyiben Magyarországon bejelentett lakással és érvényes magyarországi horgászengedéllyel valamint az előzőeknek megfelelő magyarországi egyesületi tagsággal rendelkezik.


6. A pálya sem a versenyzők, sem a nézők számára nem jelenthet veszélyforrást.


7. A kijelölt versenypályát a pergető horgászok által megválasztott szakági bizottság tagjainak előzetesen meg kell tekintenie.

 A szemle eredményét a versenykiírásnak tartalmaznia kell. Ragadozóhalat telepíteni a versenyt megelőző tíz napban nem szabad.

8. A versenypályát úgy kell kiválasztani, hogy az elegendő vízterületet tudjon biztosítani valamennyi duó részére. A minimálisan előirt terület 10000m2 / csapat. Amennyiben az adott vízterületen valamely horgászrendi korlátozás van érvényben, azt a kiírásban és a technikai értekezleten ismertetni kell, s azt valamennyi versenyzőnek be kell tartani.


9. Az országos bajnokságokon való részvételre csak a nevezési díj befizetése esetén van lehetőség. A nevezési díj a versenyen való indulás joga. A részvételi díj, nevezési díjból és ellátási díjból állhat. A részvételi díj tartalmazza a nevezési díjat, és a szervezők által biztosított ellátást valamint esetleges egyéb költségeket. Az országos bajnokságok nevezési díjai tartalmazzák a verseny napjára a napi területi horgászjegy árát is. A részvételi díj 12 000 Ft / csapat/ forduló.

10. A bajnokságok időpontját és helyszínét a MOHOSZ OVHB hivatalos honlapján, minden év március 1-ig, nyilvánosságra kell hozni. Az Országos Verseny-horgász Bizottság hivatalos lapja a Magyar Horgász, az ott megjelenő közleményeket kell egyedüli hivatalos információként elfogadni. A bizottság www.ovhb.hu honlapján a versenyek lebonyolításával, eredményeivel kapcsolatos információkat jelentet meg.
A nevezési határidőt az OVHB a bajnokság kiírásában határozza meg. Ezután csak az OVHB egyedi elbírálása alapján, kivételesen indokolt esetben fogadható el nevezés. A versenykiírást az OVHB és csakis az OVHB jogosult módosítani.
Aki, vagy az a duó, amely a versenykiírásokban meghatározott regisztrációs határidőre nem érkezik meg, vagy a regisztráción nem jelenik meg, nem indulhat a versenyen. Kivételt képez a versenyző önhibáján kívüli vis major, mely esetén a zsűri engedélyezheti a részvételt. A versenyen csak benevezett és regisztrált duók indulhatnak.


II. TECHNIKAI ÉRTEKEZLET, SORSOLÁS


11. A verseny megkezdése előtt technikai értekezletet kell tartani. Ennek célja: tájékoztatás a verseny technikai részleteiről (a versenyszabályzattól és a kiírástól eltérő döntések nem hozhatók). A versenyzőknek sorsolással kötelezően rajtszámot kell húzniuk. A sorszám egyúttal a csónakok indulási sorrendjét is eldöntheti, amennyiben erre az adott vízterületen szükség van.
Itt történik a versenybíróság (zsűri) összeállítása és itt kell közölni az adott vízterületen érvényben lévő esetleges méret- vagy egyéb fogási korlátozásokat is.


12. A sorsolást az OVHB elnöke vagy megbízásából az OVHB képviselője irányítja. A bajnokságokon a húzást a versenyzők saját kezűleg végzik.


13. Ha a rendező a versenyzők részére rajtszámokat biztosít, azon az OVHB előzetes egyetértése nélkül reklám nem helyezhető el.
Amennyiben reklámot kívánnak elhelyezni a versenyzők rajtszámain, az OVHB és a rendező szövetség vagy egyesület joga a szponzor felkérése, illetve a vele való tárgyalás.


14. Az egyes fordulók időtartama a vízterület adottságaitól függően 5 vagy 6 óra. Minden versenyzőnek be kell tartani a jelen verseny-szabályokat.

14.1. A rendező köteles gondoskodni arról hogy a verseny kezdetét és végét jelentő jelzés egyértelmű legyen, és azt a pálya teljes területén  a versenyzők észleljék


15. Ha a verseny vagy forduló valamilyen körülmény miatt félbe marad, akkor minimum 3 órát meghaladó horgászat esetén szabályos fordulóként vagy versenyként kell értékelni. Egyéb esetekben meg kell ismételni a fordulót vagy a versenyt. Vihar esetén a rendezők hangjelzésére a versenyt azonnal félbe kell szakítani, s a versenyzőket biztos helyre kell juttatni.
Amennyiben a légköri viszonyok megjavulnak, hangjelzés után a versenyzők visszatérhetnek horgászhelyeikre, s 5 perc múlva egy újabb hangjelzésre folytathatják a fordulót. A fordulót le lehet rövidíteni, ha a program nem teszi lehetővé a teljes 5 óra versenyidő betartását

16. A verseny megszakításáról a versenybíróság elnöke a szervező szövetség vagy egyesület főszervezőjének és a versenybíróság tagjainak meghallgatása után dönt. Ilyen esetben a jelzés gyorsütemű, szaggatott hangjelzés.


III. A VERSENY ÁLTALÁNOS RENDELKEZÉSEI


17. A versenyzők saját felelősségükre vesznek részt a versenyen. 


18. A csónakokban a jogszabályok által előírt kellékek használata kötelező, a vízi közlekedés országos és helyi szabályait minden versenyző köteles betartani.

18.1. A csónakokra vagy az egyik versenyző ruházatára a rajtszámot jól láthatóan ki kell tenni.

18.2. Bármilyen rendellenesség, probléma esetén a legközelebb álló csónakban lévő duó segíteni köteles a bajba jutottaknak.


19. Az elektromos és robbanó motor használata engedélyezett, amennyiben ezt a helyi szabályzat is megengedi. A versenybírók csónakján megkülönböztető jelzést kell használni.

20. Halradar, szonár és GPS használata megengedett.

20.1. A merítőszák használata kötelező .


21. Csak a kijelölt területen (versenypálya) lehet horgászni. Horgászat közben a csónakok között minimum 50 méter, a parttól  pedig 5 méter, távolságot kell tartani.

22. A versenyen kizárólag csónakból lehet horgászni. Egy csónakban egy duó, azaz két versenyző foglal helyet. A verseny esetén állóvizeken csak lehorgonyzott,  folyóvizeken a folyás sebességével sodortatott, valamint lehorgonyzott csónakból lehet horgászni. Folyók esetén a sodortatott csónakból történő horgászatkor, külső erőforrás nem vehető igénybe. Pl.: motor használata. Motort csak az iránytartásra alkalmazható! 

23. A versenyen (a klasszikus légyen és streameren kívül) bármilyen gyári, vagy házi készítésű műcsali használható. Természetes csalival horgászni tilos! (pl.: döglött kishallal való pergetés). A forgókanalak, wobblerek hármashorga lehet légyszerű. Önálló, szóló legyek, streamerek használata, beleértve a balinólmos-legyes készséget is, tilos!


24. A versenyzőknek összes felszerelésüket felvihetik a csónakra; de horgászni csak kézben tartott egy bottal lehet. Tilos a műcsalit letett bottal, vízáramlással mozgatni, vagy helyváltoztatás közben vontatni!


25. A versenyzők semmiféle külső segítséget nem kaphatnak.


26. A kijelölt versenypályán belül a horgászhelyét mindenki önállóan választhatja meg, és a versenyidőn belül akár többször is megváltoztathatja.


27. A megakasztott halat helyben maradva kell kivenni, kivéve, ha ez a hal méreténél fogva nem lehetséges, vagy folyóvízen sodortatott csónakból történik a horgászat. Ebben az esetben mozgó csónakból történhet a fárasztás, viszont annak befejezéséig a csapattárs nem horgászhat.


28. A partról való horgászat és a vontatás tilos. Amennyiben a versenybírók a kijelölt versenypályára, illetve onnan visszakísérik a versenyzőket, akkor ezen időtartam alatt tilos horgászni!


29. Tilos bármilyen etetés és bármilyen etetőanyag használata.


30. Verseny közben a versenypályát elhagyni csak a versenybírók engedélyével és felügyelete mellett, indokolt esetben lehet.

 30.1. Amennyiben  a csapat a versenyt folytatni nem tudja, a pálya elhagyásáig fogott és lemérlegelt halai a versenybe beszámítanak.


31. A bajnokságon a no-kill szellemében versenyzők kötelesek a fogott halakat a mérlegelésig élve és sérülésmentesen megtartani. Szájbilincs használata tilos, törekedni kell a halzsák használatára.
31.1. Mérlegelés után minden halat vissza kell helyezni a vízbe.


32. A verseny értékelésébe kizárólag a szájba, vagy a kopoltyúfedő hátsó vonalától előre, a száj közvetlen közelébe akadt, horoggal fogott ragadozó halak számítanak bele.


33. A mérést megelőzően minden halat be kell mutatni a versenybíróknak. A horgász miatt elpusztult hal nem számít bele a mérlegelésbe. A méreten aluli halak csak akkor számítanak bele az értékelésbe, ha a méretkorlátozást a verseny idejére feloldották. Ezt legkésőbb a technikai értekezleten közölni kell. Az értékelésbe csak a hivatalos mérési időn belül bemutatott halak számítanak bele.


34. Értékelő lapot a duó egyik tagjának alá kell írni, ezzel hitelesítik és elfogadják az eredményt. Aláírás után darabszámra és mérési hosszra vonatkozó semmiféle reklamációt nem fogad el a versenybíróság


35. A versenyeken használható botok hossza maximum 2,7 méter (9 láb) lehet.


IV. VERSENYBÍRÓK


36. A versenybíróság (zsűri) minimum 3, maximum 7 tagból áll:
Elnöke: az OVHB elnöke (távolléte esetén: megbízottja),
Tagjai: az OVHB további képviselője és a főrendező. A rendezőség köteles legalább 3 fő zsűriről gondoskodni.
A technikai értekezleten ismertetni kell azt a helyet, ahol a versenybíróság egy tagja állandóan elérhető.

37. Mérlegelők: lehetőleg minden résztvevő 10. csapat után 1db mérlegelő csónakot kell biztosítani a verseny rendezőjének. (Pl.: 24 csapat esetén 3 mérlegelő csónakot kell biztosítani) Ha a várható fogás mennyisége ezt indokolja, ettől el lehet térni.

38. Reklamációt vagy óvást be lehet jelenteni szóban is, de a verseny befejezését követő egy órán belül írásban is be kell nyújtani. Az értékeléssel kapcsolatban, annak közzététele után 30 percig van helye reklamációnak. Valamennyi benyújtott óvás esetén valamennyi versenyen egységesen 6000 Ft összegű kauciót kell befizetni. Amennyiben az óvást a versenybíróság megalapozottnak találja, a kauciót a reklamáló visszakapja, amennyiben nem, akkor a kaució az OVHB költségvetését illeti. Az óvást a versenyző nyújthatja be.


39. A versenybíróság határozattal intézkedik az óvások elbírálásáról, valamint a bírói bejelentésekről. A versenybíróság határozatai ellen fellebbezésnek helye nincs. Versenyzőt kizárni kizárólag a versenybíróság határozatával lehet. A zsűri határozatait szavazattöbbséggel hozza, szavazategyenlőség esetén a versenybíróság elnökének szavazata dönt. 


40. A MOHOSZ érvényben lévő versenyszabályzatának, valamint az OVHB idevonatkozó határozatainak a technikai értekezleten, valamint a versenybíróság tanácskozásain kéznél kell lenni.

V. SZANKCIONÁLÁS 

41.1. Figyelmeztetés a 22., 22.1, 24.1 és 31. pont megsértésért.

41.2. Kizárás a 22.1, 26., 27., 28., 29.,32.,33., 34., 35.1, és 39. pont megsértéséért illetve a 41.1 pontban felsoroltak ismételt megsértéséért.

A kizárt versenyző a szektor legmagasabb helyezési számát+1 helyezési számot kapja. A szektor többi versenyzője megtartja a versenyben elért helyezési számát.
A szabálysértésekről az OVHB-t a jegyzőkönyvben értesíteni kell, amely megteszi az esetlegesen szükséges további intézkedéseket (fegyelmi eljárás).
A bizonyíthatóan tudatos szabálysértés súlyosbító körülményként értékelendő. A szabálysértési ügyekben – szükség esetén az etikai bizottság véleményezése után – kizárólagos joggal az OVHB dönt. 

VI. ÉRTÉKELÉS


42. A versenyeken fordulónként rangsorolt értékelést kell készíteni. Az értékelésben a szabályoknak megfelelően fogott és tökéletes állapotban tartott ragadozó halak orrcsúcstól a farokúszó végig  mért hossza a mérvadó (a duó két versenyzője által fogott halak hossza összeadódik). A halak hosszának mérésekor, minden megkezdett cm számít. (Pl.: 65.7 cm-es halat 66 cm-esként ként kell figyelembe venni, és 66 pontot kap. A 65,1 cm-es halat szintén 66 cm-esként kell regisztrálni, és 66 pontot kap.

43. A fogott halak összesített hossza alapján a duók helyezési számot kapnak.
Az azonos fogási eredményt elérő duók olyan helyezési számot kapnak, amely az így elérhető helyek átlagával egyenlő.
A nullázó duók valamennyien a helyezési szám nélkül maradt helyezések átlagával azonos helyezési számot kapnak. (Példa: 24 duóból álló forduló 12 helyezett mellett 12 nullázó, ez utóbbiak mindegyike (13+24):2= 18,5 helyezési számot kap.) Egyetlen nullázó vagy a fordulóra benevezett, regisztrált, de abban részt nem vevő duó a forduló legmagasabb helyezési számát kapja.

44. A versenyek végeredményének értékelésekor a legkisebb helyezési számmal rendelkező duó a győztes. Azonos helyezési szám esetén a fordulókon elért legjobb helyezési szám dönt. (például két duó fogása fordulónként: 6+4+2+1+5=18 helyezési szám illetve 3+5+8+1+1= 18 helyezési szám, nyertes az, aki a két 1-es helyezési számú eredményt érte el).Ennek egyenlősége esetén az egyik (bármely) fordulóban megfogott legnagyobb hal cm-ben mért hossza dönt. További egyenlőség esetén a fordulók összesített rajtszámának nagyobb összegével rendelkező a győztes.


45. Az értékelés összeállítását az OVHB képviselőjének jelenlétében kell végezni, aki egyúttal a főrendezővel együtt hitelesíti az eredményt. Aláírása nélkül az eredmény nem véglegesíthető. Az első három helyezett duó arany-ezüst- bronzérmet kap.
Az érmeket minden esetben az OVHB biztosítja, s azokat az OVHB jelenlévő képviselője adja át. A szervezők egyéb díjakat is adhatnak.


VII. VERSENYDOKUMENTUM


46. A versenyek két legfontosabb dokumentuma a versenykiírás és a jegyzőkönyv (versenyértékelés). A jegyzőkönyv két része a mérlegelési irat és az eredményösszesítés.


47. A versenyszabályok módosítására csak két versenyidőszak közötti időben kerülhet sor. Az országos versenyszabályzatnak a FIPSed hivatalos szabályzatával kell mindenkor összhangban lennie.


48. A jelen szabályzatban nem érintett kérdésekben az OVHB állásfoglalásai a mérvadók.


49. A jelen, módosított szabályzat 2012. január 25-i hatállyal lép érvénybe.
 

